เยอรมัน เจ้าแห่งการรีไซเคิล
นอกจากจะเป็นประเทศที่ขึ้นชื่อเรื่อง วิศวกรรมยานยนต์แล้ว  เยอรมนี ยังมีชื่อในการเป็นผู้นำทางด้านรีไซเคิลอีกด้วย   รู้ไหมว่ากว่า 67% ของขยะในประเทศนี้จะถูกนำไปรีไซเคิล  ซึ่งถือเป็นอัตราที่สูงที่สุดในโลก 
4 มิ.ย. 2563

เยอรมัน เจ้าแห่งการรีไซเคิล /โดย ลงทุนแมน
นอกจากจะเป็นประเทศที่ขึ้นชื่อเรื่อง วิศวกรรมยานยนต์แล้ว 
เยอรมนี ยังมีชื่อในการเป็นผู้นำทางด้านรีไซเคิลอีกด้วย
รู้ไหมว่ากว่า 67% ของขยะในประเทศนี้จะถูกนำไปรีไซเคิล 
ซึ่งถือเป็นอัตราที่สูงที่สุดในโลก
การที่ทำให้อัตราการรีไซเคิลสูงได้ขนาดนี้ นอกจากเรื่องเทคโนโลยีการรีไซเคิลของเยอรมนีนั้นจะไม่แพ้ชาติใดในโลก
การให้ความร่วมมือของประชาชน
และมาตรการต่างๆ ของรัฐบาล
ก็มีส่วนสำคัญที่ช่วยให้ทุกคนตระหนักในเรื่องการรีไซเคิลมากขึ้น 
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เริ่มจากภาครัฐกันก่อน
เยอรมนีมีทั้งหมด 16 รัฐ
แต่ว่ารัฐบาลมอบหมายให้แต่ละรัฐนั้นมีมาตรการจัดการขยะของตนเอง
ซึ่งเรื่องนี้จะเป็นหน้าที่ของเทศบาลในแต่ละเมือง 
โดยจะดูแลตั้งแต่การเก็บ การลำเลียงไปกำจัด หรือรีไซเคิล
ส่วนด้านผู้ผลิตสินค้า ทางรัฐบาลก็มอบหมายให้แต่ละบริษัทเป็นคนรับผิดชอบขยะที่เกิดมาจากสินค้าของตัวเองด้วย
และเช่นเดียวกับประเทศอื่นๆ ทั่วไป
การแยกขยะในครัวเรือน ก็จะมีการแบ่งแยกตามสีของถังขยะ 
ตามหมวดหมู่แบ่งแยกกันไป
แต่ทางเทศบาลในเยอรมนีจะค่อนข้างเข้มงวดกับการจัดการขยะ 
โดยหากไม่ทำตามกฎอาจจะมีค่าปรับสูงสุด อยู่ที่ประมาณ 87,000 บาท
มาดูที่ภาคประชาชน 
ก็พบว่า ประชาชนส่วนมากให้ความร่วมมือในการรีไซเคิลเป็นอย่างมาก 
โดยอ้างอิงจาก Statista ประชากรกว่า 80% นั้นให้ความสำคัญเกี่ยวกับวัสดุที่ใช้ในการผลิตสินค้ามาก ว่าต้องสามารถนำไปรีไซเคิลได้
สุดท้าย 
พอทุกภาคส่วนให้ความสำคัญกับเรื่องนี้ 
ก็ทำให้อุตสาหกรรม การจัดการขยะและรีไซเคิลนั้น กลายเป็นอีกอุตสาหกรรมที่สำคัญของเศรษฐกิจเยอรมันไปด้วย
โดยในเวลานี้ มีจำนวนบริษัทที่เกี่ยวข้องกับการกำจัดขยะสูงถึง 11,000 บริษัท 
มีพนักงานรวม 270,000 คน
สร้างรายได้รวม 2.4 ล้านล้านบาทต่อปี 
และมีโรงงานเกี่ยวกับการจัดการขยะรวม 15,500 แห่งทั่วประเทศ
ก็ทำให้เห็นได้ว่า
ในระบบเศรษฐกิจ นอกจากจะมีฝ่ายที่ผลิตเป็นจำนวนมากแล้ว
ฝ่ายที่ต้องกำจัดก็ต้องมีมากไม่แพ้กัน 
เพื่อที่จะสามารถจัดการกับขยะมหาศาลในประเทศได้
อย่างไรก็ตาม ถึงจะเป็นประเทศเจ้าแห่งการรีไซเคิล และเจ้าแห่งการกำจัดขยะ แต่เยอรมนีเองก็ยังเจอปัญหา เช่นเดียวกับหลายๆ ประเทศ
 
นั่นคือ ขยะส่วนมากกลับถูกนำไปรีไซเคิลในรูปแบบของเชื้อเพลิงพลังงาน เช่น การเผาในโรงไฟฟ้า มากกว่านำกลับมาผลิตเป็นสินค้าใหม่จริงๆ ซึ่งเรื่องนี้ก็อาจถือได้ว่ายังไม่เป็นการรีไซเคิลแบบสมบูรณ์เท่าไรนัก
นอกจากนี้ เยอรมนีเองก็ยังยอมรับว่าประเทศตัวเองนั้นยังมีปริมาณขยะมากเกินไป และอยากจะลดปริมาณขยะลงอยู่ดี
 
จะเห็นได้ว่า ถึงแม้จะเป็นผู้นำ ก็ยังต้องมีเรื่องให้ปรับปรุงแก้ไขอยู่เสมอ
เป้าหมายตอนนี้ของทุกประเทศ
ก็คงเป็นการที่จะทำอย่างไรให้สามารถนำขยะมา รีไซเคิล ให้ได้มากที่สุด 
และถึงจะตามหลังประเทศอย่างเยอรมนี
แต่การเริ่มต้นตอนนี้ ก็ยังดีกว่าไม่ทำอะไรเลย..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-